לוסי אהריש

לוסי אהריש (בערבית: لوسي هريش; נולדה ב-18 בספטמבר 1981) היא עיתונאית, שחקנית ומגישת טלוויזיה ערבייה-ישראלית.

ביוגרפיה
אהריש נולדה בנצרת וגדלה בדימונה, להורים ערבים-מוסלמים, מערוף וסלווא. היא התחנכה במסגרות חינוך יהודיות. ב-1987 בתחילת האינתיפאדה הראשונה בהיותה בת שש נפגעה קלות בפיגוע כאשר שני בקבוקי תבערה הושלכו על מכונית משפחתה על ידי פלסטינים ברצועת עזה.

אהריש פועלת לדו-קיום בין יהודים לערביי ישראל, ומביעה עמדות מתונות ופרו-ישראליות בכלי התקשורת. היא מגנה גזענות וקיפוח נגד ערביי ישראל, ומתחה ביקורת על האמירה של ראש ממשלת ישראל, בנימין נתניהו, "המצביעים הערבים נעים בכמויות אדירות לקלפי".

ב-2015, בערב יום העצמאות ה-67 למדינת ישראל השיאה משואה בטקס המרכזי בהר הרצל, שהיה בסימן "ישראלים פורצי דרך". בריאיון שנערך עמה עם בחירתה למעמד זה, אמרה: "המשואה הזאת היא לא שלי, היא של המשפחה שלי שחינכה אותי בדרך מסוימת. היא עבור כל הישראלים, יהודים, ערבים, מוסלמים ונוצרים, בלי הגדרות. זה בשביל כולם".

בסתיו 2015 החלה לשמש פרזנטורית של רשת האופנה הישראלית "מאוזנר".

אהריש היא בעלת תואר ראשון מהחוגים לעבודה סוציאלית ולתיאטרון באוניברסיטה העברית בירושלים. בנוסף, למדה עיתונאות בבית הספר לתקשורת "כותרת", והתמחתה בכלי תקשורת בגרמניה.

כעיתונאית ומגישה ברדיו ובטלוויזיה 
שימשה ככתבת חדשות ומגישת מבזקי חדשות בערוץ 10 וכחברת מערכת הערוץ הראשון, והייתה לעיתונאית הערבייה-ישראלית הראשונה בישראל המגישה בעברית.

בשנים 2007–2008 הייתה מגישת חדשות וכתבת שטחים בחדשות 10.

ב-2009 הגישה את תוכנית הבוקר של תחנת הרדיו אקו 99FM, לצד עמנואל רוזן ומיה בנגל.

ב-2013 הגישה לצד יואב לימור את תוכנית הבוקר "יום חדש" של הזכיינית קשת בערוץ 2. באותה שנה, שימשה אהריש חברת פאנל בתוכנית התרבות "מועדון המבקרים" בערוץ 2. ביולי 2013 החלה להגיש חדשות באנגלית בערוץ החדשות הבינלאומי i24NEWS, המשדר חדשות 24 שעות ביממה בשלוש שפות ערבית, אנגלית וצרפתית. באותה שנה הייתה חברת פאנל בתוכנית "מועדון המבקרים" והנחתה את "הבוקר של קשת".

הייתה מגישה של תוכנית החדשות הערב בשפה האנגלית ב-i24news בשנים 2013–2016. במסגרת זו, בזמן מבצע צוק איתן ביולי 2014 מתחה ביקורת קשה על ארגון החמאס, על כך שעשה שימוש באזרחים כמגן אנושי, וקראה לתושבי רצועת עזה להתמרד כנגד השלטון הנוכחי ברצועה.

מ-2014 עד ספטמבר 2017 ומאפריל 2018 עד ינואר 2019 החלה להנחות את תוכנית האקטואליה "שיחת היום" של הזכיינית רשת בערוץ 2, ששודרה שלוש פעמים בשבוע, בבקרים. ב-14 באוקטובר 2015 התבטאה בתוכניתה זו בדאגה בנוגע ליחסי ערבים ויהודים ובנוגע להשלכות של גל הטרור הפלסטיני והמהומות של ערביי ישראל באוקטובר 2015, על עתיד החברה הערבית ובמיוחד על צעיריה. בדבריה גינתה בחריפות את הטרור הערבי ואת ההנהגה הערבית שבמקום להרגיע את הרוחות מסיתה לאלימות. בנוסף לכך, שללה את הטענה הפלסטינית שעליית יהודים להר הבית מצדיקה טרור ומעשי רצח של חפים מפשע.

ב-2016 גילוי דעת שפרסמה אהריש בנושא טבח האזרחים במלחמת האזרחים בסוריה, קיבל פרסום רב בעולם.

בשנים 2017–2018 הנחתה את סדרת הדוקומנטריה "המשפיעים" ברשת 13.

מנובמבר 2017 עד ינואר 2018, הנחתה עם אודי סגל את "לפני החדשות" ברשת 13

ב-2019 החלה להגיש תוכנית רדיו שבועית בגלי צה"ל יחד עם ג'קי לוי.

בסוף שנת 2019 השתתפה בפאנל החדשות "אולפן שישי" בערוץ 12, שהנחה דני קושמרו.

בשנים 2019–2020 הנחתה את תוכנית האקטואליה לילדים ונוער "רק בהצבעה" בכאן חינוכית.

במרץ 2020 החלה להנחות עם קובי מידן את התוכנית "סוכן תרבות" בערוץ כאן 11, אך עבודתה זו הופסקה לאחר שבוע. יום קודם לכן הנחתה אהריש מחאת רשת מטעם דרכנו והתנועה למען איכות השלטון בישראל נגד ממשלת ישראל, על רקע המשבר הפוליטי בישראל וצעדי חירום שננקטו בעקבות התפרצות נגיף הקורונה בישראל. היו שקשרו בין תפקידה בהנחיית המחאה ובין הפיטורים, אולם הנהלת התאגיד נימקה את המהלך בשינוי לוח השידורים בצל משבר הקורונה, ללא קשר לתפקידה של אהריש בהנחיית המחאה. במאי 2020 הקימה יחד עם ארגון "דרכנו" את ערוץ התקשורת האינטרנטי הראשון במימון המונים בשם "דמוקרטTV". הערוץ משדר מספר תוכניות, בהן המהדורה המרכזית בהנחייתה של אהריש.

תוכניות בידור ומציאות, סדרות דרמה וסרטים
ב-2008 שימשה כתבת במגזין הבידור "ערב טוב עם גיא פינס" בערוץ 3. ב-2012 שיחקה סדרת הדרמה הקומית "תנוחי" בערוץ 3 בתור ג'יהאד אל אסוואד. בשנים 2012–2013 שימשה כמזכירת בית המשפט בתוכנית "מחוץ לחוק" בהוט קומדי סנטרל. ב-2015 השתתפה בתוכנית הבידור "אנחנו במפה" בהוט3, בתור מזכירת הקומץ. ב-2017 השתתפה בסדרת הדרמה "כבודו" ב-yes בתור נורה אבו סאלם, אשתו של חאלד. ב-2020 השתתפה בתוכנית המציאות "הזמר במסכה" בקשת 12, בתור החסידה והודחה תשיעית..

ב-2013 שיחקה בסרט הפוסט-אפוקליפטי "מלחמת העולם Z", בתור אישה פלסטינית. באותה שנה שיחקה בסרט הדרמה "תחת אותה השמש", בתור אביר. ב-2014 שיחקה בסרט הדרמה "ערבאני" בתור יוסרא ובסרט הדרמה "אושר עטוף בשמיכה" בתור נאדל. ב-2019 שיחקה בסרט הסאטירה "המוסד" בתור סיגי 3000. ב-2022 שיחקה בסרט הדרמה "גרגירי חול" של גיתית ויהל כבירי, בתור ורד.

חיים אישיים
ב-10 באוקטובר 2018 נישאה לשחקן והזמר היהודי-ישראלי צחי הלוי, לאחר ארבע שנות זוגיות שנשמרה בסוד מחשש להתנכלויות גזעניות משני הצדדים. במרץ 2021 נולד בנם.

קישורים חיצוניים

 בלוג רשמי
 
 
 
 
 יורם יובל בשיחת נפש עם לוסי אהריש, טלוויזיה חינוכית, 27 בנובמבר 2014
 
  
  
  
 
  
 
 
 
 איימן סיכסק, לוסי אהריש: "אני גם ערבייה וגם ישראלית. אני לא במשבר זהות ולאנשים קשה לקבל את זה", באתר את, 1 באוקטובר 2017

הערות שוליים

מנחות טלוויזיה ישראליות
סגל רשת
משיאי משואה ביום העצמאות: 2015
נשים מוסלמיות
שחקניות ערביות ישראליות
שחקניות ישראליות
שחקנים ערבים ישראלים
עיתונאיות ערביות ישראליות
עיתונאים ערבים ישראלים
בוגרות האוניברסיטה העברית בירושלים
בוגרי האוניברסיטה העברית בירושלים
מגישות חדשות ישראליות
מגישי חדשות ישראלים
סגל גלי צה"ל
ציונים ערבים
דימונה: אישים
משתתפי הזמר במסכה (תוכנית טלוויזיה ישראלית)
משתתפי מחוברים
מנחים ישראלים
ישראליות שנולדו ב-1981
ישראלים שנולדו ב-1981